El passat 21 de gener, la consellera de Justícia, Ester Capella, va lliurar els Premis ADR Justícia 2019 en un acte celebrat en el marc de la jornada institucional de commemoració del Dia Europeu de la Mediació.
A l'acte hi van assistir el director general de Dret i d'Entitats Jurídiques, Xavier Bernadí, la directora del Centre d'Estudis Jurídics i Formació Especialitzada, Núria Clèries, i la directora del Centre de Mediació de Dret Privat de Catalunya, Rosa Creus.
Abans del lliurament dels premis, l'advocat, mediador i doctor en psicologia social Josep Redorta va presentar la seva darrera obra, Manual para la gestión y resolución de conflictos.
Els Premis ADR Justícia s'emmarquen en l'acció del Departament d'impuls i difusió de la mediació i altres ADR i es concedeixen per reconèixer l'originalitat, la innovació, l'avenç teòric i l'aplicabilitat de les millors recerques i les millors experiències pràctiques dutes a terme per les administracions locals o per professionals i empreses privades, així com les millors publicacions i accions de comunicació i difusió en aquest àmbit.
Els Premis es distribueixen en quatre categories, i en l'edició d'enguany s'han concedit els set guardons següents:
El premi a la millor tesi doctoral sobre mediació i altres ADR s'ha atorgat a la tesi doctoral "Ciutat i conflicte.
Escenaris per a la millora convivencial a l'àrea metropolitana de Barcelona", de Joan Manel Torres Bujalance.
El treball descriu els diferents models de mediació comunitària que existeixen en ciutats com Santa Coloma de Gramenet o el Prat de Llobregat i analitza els factors que poden ajudar a millorar-hi la convivència.
En la mateixa categoria A, el premi al millor treball de recerca sobre mediació i altres ADR s'ha concedit a la recerca "La difusió de la justícia restaurativa a través del teatre.
Trobades entre dissidents i víctimes d'ETA", de la criminòloga badalonina Ester Vilà Valls.
La investigació aprofundeix sobre l'obra de teatre La mirada del otro, basada en les trobades entre familiars de víctimes d'ETA i exmembres de l'organització durant els anys 2011 i 2012.
El Premi ADR Justícia 2019 a la millor pràctica en mediació impulsada per l'Administració local s'ha concedit, ex aequo, als projectes "Transforma't a Bon Pastor", de l'Ajuntament de Barcelona en col·laboració amb la cooperativa Espai Coneix, i "La mediació reparadora: accions reparadores amb joves de Mataró", de l'Ajuntament de Mataró.
En aquesta mateixa categoria, el Premi ADR Justícia 2019 a la millor pràctica en mediació impulsada per altres administracions o per professionals o entitats del sector privat s'ha concedit al projecte "Mediala-Metodologia en pro del diàleg a l'organització", de l'entitat Centre Mediació Barcelona.
Pel que fa a la categoria C –millor monografia, capítol de llibre o article doctrinal–, el premi ha estat per al jutge Pascual Ortuño per la publicació de l'obra Justicia sin jueces.
Finalment, el guanyador de la categoria D –que premia la millor acció de comunicació– ha estat el Diari de Tarragona per la seva acció de difusió de la mediació i els ADR mitjançant la publicació regular d'articles, columnes i peces periodístiques que donen a conèixer experiències diverses en l'àmbit de la resolució de conflictes.